เอกอัครราชทูตสหรัฐอเมริกาประจำประเทศไทย เข้าพบนายกรัฐมนตรี อำลาพ้นจากตำแหน่ง กระชับความสัมพันธ์ 2 ป
เอกอัครราชทูตสหรัฐอเมริกาประจำประเทศไทย เข้าพบนายกรัฐมนตรี อำลาพ้นจากตำแหน่ง กระชับความสัมพันธ์ 2 ประเทศ  พร้อมคาดหวังในอนาคตไทยจะมีรัฐบาลที่มาจากการเลือกตั้ง



       พลเอกประยุทธ์ จันทร์โอชา นายกรัฐมนตรี เปิดโอกาสให้นายกลิน ที เดวีส เอกอัครราชทูตสหรัฐอเมริกาประจำประเทศไทย เข้าเยี่ยมคารวะในโอกาสพ้นจากหน้าที่

      โดยเอกอัครราชทูตสหรัฐอเมริกาประจำประเทศไทย เปิดเผยว่า ในโอกาสสิ้นสุดวาระ จึงถือโอกาสขอขอบคุณที่คนไทยเป็นมิตรที่ดีเสมอมากับสหรัฐอเมริกา โดยการเข้าพบนายกรัฐมนตรีได้พูดคุยในหลายประเด็นที่เกี่ยวกับทั้ง 2 ประเทศ รวมถึงการทำงานร่วมกันในอนาคต เพื่อพัฒนาชีวิตความเป็นอยู่ของประชากรทั้ง 2 ประเทศให้ดียิ่งขึ้น ตลอดจนการหารือถึงประเด็นด้านเศรษฐกิจและการค้าของทั้ง 2 ประเทศ รวมถึงเหตุการณ์สำคัญต่างๆที่ผ่านมา โดยเฉพาะเหตุการณ์ที่ส่วนตัวมีโอกาสเป็นตัวแทนของสหรัฐอเมริกาเข้าร่วมในพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช บรมนาถบพิตร จนถึงการที่สหรัฐได้มีโอกาสร่วมช่วยเหลือทีมหมูป่าอะคาเดมี ที่ติดอยู่ในถ้ำหลวง ขุนน้ำนางนอน จ.เชียงราย
 
      นอกจากนี้ได้หารือในประเด็นทางการเมือง ซึ่งสหรัฐฯได้มีความหวังที่ต้องการเห็นประเทศไทยกลับสู่แนวทางประชาธิปไตยและเปิดเวทีให้ประชาชนได้ออกมาแสดงความคิดเห็น เพื่อกำหนดอนาคตของประเทศ ส่วนมุมมองต่อการเมืองของประเทศไทย ก่อนเข้าสู่การเลือกตั้งนั้น ส่วนตัวไม่มีอำนาจที่จะก้าวล่วงหรือแทรกแซงการเมืองไทย แต่สหรัฐฯเป็นประเทศที่มีประชาธิปไตยที่เก่าแก่และมีความเชื่อมั่นในระบอบประชาธิปไตย อีกทั้งมีความสัมพันธ์ที่ดีกับไทยมาอย่างยาวนาน ก็หวังจะเห็นประเทศไทยมีความแข็งแกร่ง มีความเสรีและอิสระ มีความเจริญรุ่งเรือง พร้อมหวังว่าในวันข้างหน้าประเทศไทยจะมีรัฐบาลที่มาจากการเลือกตั้ง